runetrust/blame-folketinget-dk huggingface dataset:
Claus Hjort Frederiksen (V), 2010-05-12:
Jeg synes, det er helt berettiget, at vi diskuterer det her med lukkedage, fordi det er en uting, hvis det breder sig, men jeg forestiller mig, at administreret med fornuft kan det godt være en god forvaltning af pengene, at man samler børnene på nogle dage eller i nogle perioder på en institution.
Steen Gade (SF), 2009-03-26:
Affald lyder jo tit kedeligt og bliver sådan set kun opfattet som noget, vi skal af med, og det er det jo også i første række, men den manøvre, vi skal i gang med i de kommende år, handler jo i virkeligheden om at opfatte affald som ressourcer, og dermed skal vi i gang med en proces, hvor vi får skabt en dramatisk ændring i forhold til genanvendelse, som i virkeligheden skulle blive til, at affald bliver til nye råstoffer, til nye produkter.
Thor Pedersen (V), 2002-05-29:
Jeg vil lige starte med at sige til hr. Thomas Adelskov, at forløbet er, at den tidligere amtsborgmester og den tidligere indenrigsminister holdt et møde, der resulterede i, at Frederiksborg Amt indsendte en ansøgning, og at man tog fat på en sagsbehandling, som efterfølgende førtes over i Finansministeriet, hvor den afsluttedes, også den indstilling, der oprindelig har ligget i det kontor, som egentlig har behandlet sagen.
Anders Fogh Rasmussen (V), 2002-10-01:
Formålet med lovforslaget er at tilvejebringe grundlag for, at Danmark kan ratificere en kommende »parallelaftale« med Det Europæiske Fællesskab om anvendelse af Rådets forordning om forkyndelse af retlige og udenretslige dokumenter i civile eller kommercielle anliggender.
Anders Samuelsen (LA), 2010-05-11:
Jeg vil gerne starte med at sige tak til ministeren for en, synes jeg, egentlig meget ærlig gennemgang af problemstillingen – egentlig rystende ærlig i den forstand, at der bliver peget på tre forhold, som gør, at man ikke mener, at man er i stand til at foretage sig noget på området, som virkelig rykker.
Morten Messerschmidt (DF), 2009-03-10:
Jeg kan bare henvise til den traktat, der kommer til at hedde »Traktaten om Den Europæiske Unions funktionsmåde«, hvori det i artikel 19 klart fremgår, at sundhedspolitik, uddannelsespolitik og beskæftigelsespolitik fremover vil være nye tiltag, som skal ind i EU's koordinerende politikker - dvs. mere magt til EU og følgelig mindre indflydelse til Danmark; mere bliver styret fra Bruxelles, mindre her fra Folketinget.
Jacob Buksti (S), 1999-05-27:
Nej, den offentlige service skal forbedres og tilbudene udvides gennem flere valgmuligheder og udlicitering. Ja, forleden meddelte Venstres pressechef ifølge Berlingske Tidende den undrende offentlighed, at Venstres formand »ikke er til rådighed på spørgsmål om prioriteringerne i Venstres sundhedspolitik«.
Søren Pape Poulsen (KF), 2017-04-25:
Og jeg også gerne gøre opmærksom på, at Retsudvalget i forbindelse med udvalgsbehandlingen jo er blevet tilbudt en gennemgang og præsentation af systemet hos Rigspolitiet, hvor der også kunne være mulighed for at se det og stille en række spørgsmål.
Gitte Lillelund Bech (V), 2005-03-02:
Hvad angår den anden del af lovforslaget, der vedrører rejsekortet, så mener Venstre, at det er en naturlig forlængelse af ønsket om et landsdækkende elektronisk billetsystem, at vi også giver hjemmel til, at de selskaber, der samarbejder om at udvikle rejsekortet, kan indgå aftale om kommerciel anvendelse af adgangen til systemet samt kan udbetale udbytte til parterne i samarbejdet.
Henning Hyllested (EL), 2015-03-18:
Ved den lejlighed nåede den nuværende transportministers begejstring over de nyligt omvendte nærmest bibelske højder, og jeg citerer: Hver gang nogle partier har kunnet se lyset og se ideen med det, har forligskredsen åbnet sig og sagt: Jamen så velkommen i klubben, velkommen blandt de partier, som kan se de store visioner ved en Femernforbindelse.
Mattias Tesfaye (S), 2021-04-08:
Tak, og tak til ordførerne for modtagelsen af lovforslaget, og jeg er selvfølgelig glad for, at der lader til at være en meget bred opbakning til lovforslaget og dermed også til en udvidelse af integrationsgrunduddannelsen, som vil give flere mulighed for at blive ansat i et igu-forløb.
Kristian Jensen (V), 2015-10-20:
Det er også sådan, at det er fremgået af statsministerens tale i forbindelse med åbningsdebatten, at ud over den gensidige vetoret, der har været aftalt, er det sådan, at Venstre har tilkendegivet, at vi vil bruge vores vetoret på den måde, at hvis man skulle lave en ændring, sådan at Danmark skulle deltage enten i artikel 78 eller artikel 79 eller i en ændring af Dublinforordningen, der ville betyde, at vi skulle blive en del af en forpligtende fordeling af flygtninge, så ville det fra vores side kræve en folkeafstemning, hvor danskerne blev spurgt igen.
Karen Jespersen (S), 2001-04-25:
Det kunne for eksempel komme på tale at opstille en fælles definition af disse myndigheders uafhængige status i forhold til det politiske liv. Der vil også skulle opnås enighed om fortolkningerne af centrale flygtningeretlige begreber såsom selve flygtningedefinitionen og opfattelsen af, hvad der forstås ved sikre tredjelande og sikre hjemlande.
Sascha Faxe (ALT), 2025-04-11:
Jeg er helt med på, at man normalt opererer efter det, men der er den her snitflade: Én ting er, at man skal operere efter egen lov i et land, men den anden ting er den snitflade, hvor man skal samarbejde militært, og der er folkeretten faktisk vanvittig vigtig for den snitflade.
Søren Egge Rasmussen (EL), 2020-12-04:
Vi risikerer jo, at listen over udsatte boligområder er blevet længere næste år, og derfor kunne det være væsentligt for nogle af disse boligforeninger at begynde at tænke i, hvad de kan gøre for ikke at havne på den hårde ghettoliste, og om de kan ændre deres bebyggelsessammensætning.
Sikandar Siddique (UFG), 2021-05-10:
For ikke så lang tid siden snakkede jeg med en dansk-somalisk pige fra Aarhus, som sagde, at hun er ked af og det er pinligt for hende, at hun, når de skal på studietur, så har et fremmedpas, og hun ikke kan fortælle, hvorfor hun ikke kan rejse ud af EU, og hun er så deprimeret, og hun ved ikke, hvad hun skal gøre.
Pia Christmas-Møller (KF), 2004-06-03:
Det er langt mere, end hvad man kan sige om Socialdemokraterne og for den sags skyld også Det Radikale Venstre. Vi har vist evnen til at nå de ting, vi har sat os for, og det er selvfølgelig en ny ting, at vi har fået en regering, der ikke bare siger, hvad den gør, men også gør, hvad den siger.
Martin Henriksen (DF), 2017-11-02:
Så vil jeg gerne sige, at vi har med i vores forslag, at hvis der er eksempler, hvor en person f.eks. er meget alvorligt syg, og hvor man så vurderer, at her er der ikke tid til, at man sætter apparatet i gang i forhold til brugerbetaling, fordi der bare skal tolkes her og nu, så er der mulighed for undtagelser.
Sophie Hæstorp Andersen (S), 2003-05-13:
Et enkelt valg om at vide for at fjerne angsten for at føde et handicappet barn kan hurtigt udvikle sig til yderligere angst, når det første resultat af, hvad der skulle være et enkelt klart svar, afløses af: Ja, der er jo stadig 5 pct.s chance for ...
Per Clausen (EL), 2005-05-20:
Men er det ikke sådan, hvis vi nu tager Lolland-Falster og Nordjylland, at så er det arbejdspladser, som lige præcis, hvad angår den arbejdskraft, der er, og i forhold til at sikre en udvidelse af uddannelsesniveauet, ville kunne nyde fantastisk godt af en satsning på vedvarende energi, og at det i øvrigt ville være enormt klogt at gennemføre den satsning?
Ulla Tørnæs (V), 2020-11-18:
Hr. Thomas Danielsen peger fuldstændig konkret på en bekendtgørelse, som ministeren har udstedt, og spørger ministeren, om der, som det fremgår af de dokumenter, som hr. Thomas Danielsen netop refererede til, skal foreligge en aftale med den pågældende kommune, som der er tale om.
Elsebeth Gerner Nielsen (RV), 1998-01-16:
Derfor foreslår vi følgende initiativer, som vi håber kan indgå i overvejelserne om højskolernes fremtid: For det første skal der iværksættes et forsøgs- og udviklingsarbejde med henblik på at udvikle højskolen i forhold til de problemstillinger, som trænger sig på, f.eks. indvandrer- og flygtningespørgsmålet, miljøproblemerne, internationaliseringen og globaliseringen og dens konsekvenser for vores nationale identitet.
Line Barfod (EL), 2004-01-22:
Men jeg må indrømme, at jeg er lidt uforstående over for, at ministeren siger, at det er meget svært at lave muligheder for afrusning uden for detentionerne, for vi er jo i gang med, igangsat af ministeren selv, at flytte rundt på alle mulige opgaver og se, hvordan hele Danmark nærmest skal indrettes på alle mulige områder.
Flemming Møller Mortensen (S), 2020-01-14:
Det er heller ikke et ubetydeligt grundlag for at kigge på det her, og det samme gælder det, at mange kommunalpolitikere og regionsrådspolitikerne, som det også allerede er fremgået af debatten, har ytret sig meget tydeligt om, at de faktisk synes, det er urimeligt, at regelsættet er, som det er.
Trine Bramsen (S), 2018-12-18:
Jeg vil bare lige høre ordføreren, om det ikke er korrekt, at politiet fortsat har mulighed for at bruge gps, men at forskellen bare er, at de skal forbi en dommer, der skal bevidne, at de har hjemmel til at bruge den her gps – altså så de i fremtiden også vil have mulighed for at bruge gps-sporing.
Jan Petersen (S), 1999-12-16:
Og noget af det, der har været en af de vigtigste forudsætninger for Danmarks fremgang i efterkrigstiden, har jo netop været evnen til at indgå i økonomisk-politiske samarbejdsformer med de europæiske lande, og dér står vi selvfølgelig foran nogle nye instrumenter, dels fælles valuta og dels hele EU-samarbejdet. Jeg tror faktisk, de er en væsentlig forudsætning for, at vi kan fastholde både velfærd og fremgang for dette land. Jeg tror ikke, der er nogen positiv fremtid for Danmark i, at vi isolerer os.
Ole Birk Olesen (LA), 2025-02-25:
Venstre og Liberal Alliance var engang i regering sammen, nemlig fra 2016 til 2019, og dengang igangsatte den daværende VLAK-regering en indsats, som blev styret ovre i Erhvervsministeriet, hvor hr. Rasmus Jarlov var minister, men hvor mange ministerier bidrog til den proces, og hvor man ville nedbringe de administrative byrder, som var pålagt erhvervslivet – opgjort i kroner og øre – med 4 mia. kr.
Svend Auken (S), 2007-12-11:
Når man først én gang har flyttet beslutningen over til de europæiske institutioner, kan man ikke, hver gang der i det nye regi sker en ændring i afstemningsformerne eller beslutningsformerne, anlægge en ny grundlovens § 20-vurdering; så har man en gang for alle flyttet et område fra det ene sæt institutioner til det andet sæt institutioner.
Tom Behnke (FP), 1998-12-01:
Vi synes, det er godt set, at der, når skatteyderne smider nogle millioner kroner, eller det er vel efterhånden milliarder, i forskning af den ene eller den anden art, så ligesom også forventes noget, og at det ikke bare er meningen, at forskerne skal sidde og forske og bevare deres autonomi og så lave nogle store, tykke rapporter, som bliver stillet hen på et bibliotek, hvor lyset blev slukket for mange år siden.
Thor Pedersen (V), 2005-10-12:
Nu er jeg heller ikke sikker på, at hr. Frank Aaen ikke er klar over det, og at det ikke er, om jeg så må sige, en misforståelse, men bare vi er enige om, at de, der i dag har beløbet, fordi de har hjemmeboende børn over 18 år, ikke bliver berørt.
Christian H. Hansen (DF), 2000-05-16:
Det er Dansk Folkeparti ikke med på, og man kan sige, at hvis det havde været formuleret på følgende måde, så kunne Dansk Folkeparti have støttet det: Idet Folketinget påpeger, at der fortsat er behov for at vise nye veje for udviklingen i landdistrikterne, pålægges regeringen at sikre en videreførelse af den hidtidige landdistriktspulje.
Henrik Møller (S), 2021-02-23:
Altså, jeg tror, det er vigtigt at understrege, at den her aftale blev lavet i efteråret 2019, og det vil sige, at det her står på et fundament, fra før coronaen etablerede sig – det er bare lige for at tage udgangspunkt i det konkrete, der er her – og der er jeg med på, at coronaen jo af forskellige årsager har gjort, at noget af det har trukket længere ud, end vi i første omgang havde regnet med.
Søren Søndergaard (EL), 2002-01-09:
Et eksempel: Vi synes, at teksten og mandatet i FN-resolution nr. 1386 fra 20. december 2001 er utrolig klar, nemlig - og så i min egen oversættelse - at etablere en international sikkerhedsstyrke til at bistå den midlertidige afghanske administration med at opretholde sikkerheden i Kabul og omegn, således at den midlertidige afghanske administration såvel som personel tilhørende FN kan operere i sikre omgivelser. Alligevel lægges der i bemærkningerne op til, at styrken, også den danske del af styrken, kan operere i andre områder i Afghanistan uden nogen særlige begrænsninger, uden særlige klargøringer.
Hans Kristian Skibby (DF), 2008-11-19:
Det var da noget at et vævende svar, men så kunne man jo fristes til at spørge Socialdemokraternes ordfører, om man også i Socialdemokratiet mener, at de irakiske valg, da Saddam Hussein var præsident, var demokratiske, i og med at der ikke var andre kandidater, som turde stille op.
Søren Kolstrup (EL), 1998-06-11:
Kan sådan nogle teknikker videreudvikles, så der yderligere produceres bioplast på basis af f.eks. økologisk dyrkede kartofler, og så der ikke anvendes uønskede kemikalier i produktionsprocessen, ja, så nærmer vi os noget, som Enhedslisten kan gå ind for, og som falder sammen med vores forestilling om et Ø-mærket emballageprodukt.
Bent Bøgsted (DF), 2011-12-16:
Men hvis det virkelig er sådan, som hr. Finn Sørensen fra Enhedslisten sagde vedrørende det her, nemlig at der er en åbning, så er jeg sikker på, at de borgerlige partier er klar til at drøfte en sådan åbning, f.eks. med en ændring eller en udsættelse.
Morten Messerschmidt (DF), 2009-03-26:
Dernæst vil jeg høre: Når nu man fra det her store flertal af partiers side vælger at trække en vedtagelse fra den 2. maj 2006 frem, altså en næsten 3 år gammel vedtagelse, vidner det så i virkeligheden ikke om, at man fra de partiers side overhovedet ikke interesserer sig for, hvad der foregår i Tyrkiet?
Line Barfod (EL), 2009-02-05:
Men det ville jo kræve, at man virkelig turde have tillid og virkelig turde give frihed til, at de ansatte og de borgere, som de skal hjælpe, selv kan tilrettelægge arbejdet, selv kan vurdere, hvornår der er brug for hvad, selv kan vurdere, om folk har brug for et ekstra bad, eller om de måske har lyst til at gå nogle dage uden et bad, selv kan aftale med folk, hvornår de vil tidligt op, og hvornår de gerne vil have lov til at sove længe.
Pernille Vermund (NB), 2020-02-26:
Så ville man for det første have haft en beskyttelse af EU's ydergrænser, og man ville også have sikret, at hvis der alligevel kom illegale migranter ind over grænsen i Sydeuropa, så ville de være blevet stoppet ved det første sikre land, og de ville ikke være rejst videre, for det siger Dublinforordningen at de ikke skal.
Mattias Tesfaye (S), 2024-12-13:
Et konkret estimat forudsætter, at der foreligger en konkret model, men det er dog samlet vurderingen, at det vil være udgiftsdrivende, altså koste penge, at indføre modulpasning i alle kommuner, dels af de årsager, jeg nævnte tidligere, dels fordi det vil påvirke kommunernes mulighed for at styre deres kapacitet i antallet af dagtilbudspladser og åbningstider, hvis forældrene kan vælge til og fra.
Troels Ravn (S), 2019-12-11:
For mig er det en værdi, for Socialdemokratiet er det en værdi, at det går som en rød tråd gennem vores lovforslag, at vi vil have social balance, at vi skal give mennesker gode livsmuligheder, samtidig med at vi også har et erhvervsliv og virksomheder, hvor det skal kunne betale sig at sætte noget i gang, skabe jobs.
Kristian Jensen (V), 2009-04-29:
Derfor mangler jeg en forklaring på, hvad det er, hr. Ole Vagn Christensen mener, at hans parti vil gøre for de her energiafgifter, der er et problem, når hr. Nick Hækkerup mener, at reformen skulle have gjort meget mere for klimaet og dermed i meget højere grad have øget energiafgifterne.
Kamal Qureshi (SF), 2009-11-25:
Efter at resolutionen blev vedtaget, siger chefen for FN's Menneskerettighedsråd, Navi Pillay, i forhold til Goldstonerapporten, at hun ønsker upartiske, uafhængige, hurtige og effektive undersøgelser af de påståede krigsforbrydelser – det er vi enige om – og hun fortsætter med at sige: En kultur af straffrihed fortsætter med at sejre i de besatte områder og i Israel.
Jan Johansen (S), 2017-03-01:
Hvis vi kan bevise, at der bliver fiflet med det, og det gør der i en del tilfælde, som bladet skriver her, vil ministeren så være med til at gå ind og kigge på lovgivningen, så der bliver strammet endnu mere op, eventuelt med højere bøder eller andet, hvis det kan bevises, at det gør, at der bliver meget færre billige boliger, især i de store byer?
Charlotte Dyremose (KF), 2006-04-27:
Der er det her syn på det, at man godt vil lade de private være med til at bidrage til, at den enkelte kan få noget, der passer netop til ham eller hende, og så er der det syn på det, hvor man er så meget imod private virksomheder, at man ikke synes, borgerne skal have lov at vælge.
Tom Behnke (KF), 2014-05-26:
Ja, dem tager man et andet sted inden for Københavns Politi, hvor de så mangler, og så er det kun et spørgsmål om tid, før vi herinde i Folketinget opdager, at der nu mangler politifolk et andet sted, og så kan vi begynde den nye kamp for at får nye betjente derhen, og det kan være, man til den tid tager dem ude fra Københavns Lufthavn, for så er der ikke så meget fokus på det længere.
Rune Lund (EL), 2021-03-11:
Vi har bl.a. i pressen kunnet læse om, hvordan det er blevet afdækket og beskrevet, hvordan der har været svindel i forbindelse med det, der bliver kaldt Operation Greed, og kan man tilføje, med tilhørende svindelkomplekser, fordi det nu viser sig med de artikler, der er i Information og Jyllands-Posten, at svindlen fortsætter med folk, der har været involveret i Operation Greed.
Peter Kofod Poulsen (DF), 2018-04-06:
Men jeg kan ikke lade være med at tænke på, om hr. Uffe Elbæk ikke er enig med mig i, at Folketinget jo gerne skulle være selve borgerkammeret, altså kammeret, der består af 179 borgere udvalgt af danskerne fra alle egne af landet i forskellige aldre og med forskellige baggrunde.
Per Clausen (EL), 2005-12-15:
Jeg er sådan set helt med på at finde nogle løsninger, som i større udstrækning kan tilgodese ministerens vel sådan et eller andet sted lidt liberalistiske hjerte, hvis det vel at mærke kan løse de problemer, man i dag har i landdistrikterne og lokalområderne med at fastholde en rimelig butiksstruktur.
Jakob Engel-Schmidt (M), 2024-04-11:
Ophavsret er vigtigt, men jo ikke i en form, hvor den bliver så rigid, at den stopper for, hvad der betragtes som almindelige handlinger, og som hr. Mikkel Bjørn var inde på, indfører vi nu den retstilstand, som har været gældende igennem længere tid, ved at formulere en enkelt paragraf.
Heidi Bank (V), 2025-11-05:
Derfor giver det endogså rigtig god mening i forhold til de mange ressourcer, en ansøgningsproces kræver for i forvejen travle forskere, at vi får justeret reglerne, og det er, uanset om forskerne sidder på ansøgningssiden eller sidder og bedømmer, hvilke forskningsprojekter der er af så høj kvalitet, at de slipper igennem nåleøjet.
Nick Hækkerup (S), 2007-11-30:
Jeg synes, man skal passe på med at gamble med den økonomiske politik, sådan som det sker, for det kunne jo være, at de højtlønnede, der får disse meget store skattelettelser, man lægger op til, udnytter de penge, de har fået, ved at vælge at lave mindre og ikke mere.
Charlotte Antonsen (V), 2006-11-14:
Danmark har i hele forløbet – ja, stort set siden Murens fald – været det land i Europa, der nok har presset allerhårdest på, for at alle de tidligere kommunistiske østeuropæiske og centraleuropæiske lande skulle have en mulighed for at komme med i kredsen af demokratier i Europa og dermed have mulighed for at sikre deres nyvundne frihed.
Jeppe Kofod (S), 2022-04-08:
I dag, ca. 6 uger senere, er vi samlet her i Folketingssalen igen for at drøfte beslutningsforslag B 194, der ligeledes handler om at bidrage substantielt og rettidigt til NATO's fælles forsvar og afskrækkelse, om at stille op, men også om at bidrage rettidigt og solidarisk til det forpligtende fællesskab mellem allierede, forsvare vores territorier, vores demokratiske landes værdier.
Mette Abildgaard (KF), 2017-10-05:
Vores ordførere på området, både hr. Carsten Bach fra Liberal Alliance og vores egen Rasmus Jarlov fra Det Konservative Folkeparti, repræsenterer jo de to partier, og så har vi en forsvarsminister, som repræsenterer regeringen på meget fornem vis og repræsenterer de kompromiser, man er blevet enige om.
Line Barfod (EL), 2003-10-09:
Hvis der er jordemødre nok til at tage sig af fødslerne, er der også plads til, at en jordemoder, der ikke længere rent fysisk kan holde til en fødsel, kan tage sig af omsorg for de kvinder, der har født, og hvis der er ansatte nok på fabrikken, og de ikke skal løbe så stærkt, er der plads til en, der kan udføre forskellige lettere opgaver.
Per Clausen (EL), 2005-04-13:
Ministeren må bare forstå, at mennesker, der tænker lidt primitivt som mig, synes, at det er underligt, at regeringen kan gå til valg på at proklamere, at fødevaresikkerhed og udviklingen af sunde fødevarer osv. er enormt vigtigt og enormt centralt i regeringens politik – forbrugerministeren nåede også at udtale sig om det, inden de her problemer væltede ind over ham – samtidig med at det kan konstateres, at på de områder, hvor der bevilges penge, skæres der ned år efter år.
Jacob Mark (SF), 2018-01-26:
Dansk er dominerende på alle ungdomsuddannelser, så jeg har meget svært ved at forestille mig, at der ude på de videregående uddannelser skulle rende særlig mange studerende rundt, som ikke enten har bestået dansk på ungdomsuddannelserne eller endda på de videregående uddannelser med høje karaktersnit, altså har fået en rigtig god karakter i dansk.
Rasmus Stoklund (S), 2020-12-17:
I lyset af hvor enslydende mange af de mails, som jeg har modtaget, er, og at jeg tror, det er nogle af de samme typer mails, som hr. Carl Valentin har modtaget, så troede jeg faktisk, at det var nogle af hr. Carl Valentins venner, der havde sendt de her mails.
Trine Bramsen (S), 2015-11-12:
Det er et valg mellem på den ene side at sikre flere rettigheder til børn, til kvinder, der har været udsat for vold, sikre et stærkere politisamarbejde i fremtiden, sikre lønarbejderne og danske virksomheder bedre vilkår og på den anden side sikre, at vi selvfølgelig indgår i et EU-samarbejde om de her ting.
Kenneth Kristensen Berth (DF), 2015-11-16:
Det var ikke nogen lang ordførertale, men jeg bliver bare nødt til at spørge ordføreren igen: Hvorfor er det, når ordføreren siger det, ordføreren siger, at vi er beriget af de her plakater ude i landskabet med ordførerens kollega Margrete Auken, som siger: Sammen om flygtninge, stem ja.
Jakob Sølvhøj (EL), 2016-03-01:
Det er, som det allerede er blevet nævnt af flere ordførere, et forslag, der er til gensidig gavn og til samfundsmæssig gavn, for det er til gavn for den enkelte, som slipper for at skulle igennem en lang sagsbehandlingsproces, som slipper for den nervøsitet og uro, der kan ligge i, om man kan risikere at miste et hjælpemiddel, man er fuldstændig afhængig af, og så er der på den anden side den overordnede samfundsmæssige betragtning: Hvor er det dog dumt, hvis vi har sagsbehandlere, der skal sidde og gennemføre noget, som åbenlyst er overflødig sagsbehandling.
Svend Auken (S), 2001-05-03:
Det er klart, at nogle lande har sagt, at de var tvivlende over for, om det var muligt for dem at ratificere, hvis ikke USA var med, men der har været en meget bred, man kan næsten sige universel opbakning til det her synspunkt, og langt, langt inde i det amerikanske system og i den amerikanske offentlighed er der en tilsvarende holdning. Hr. Glerup kunne have nævnt som støtte for sit synspunkt
Morten Bødskov (S), 2003-01-15:
Der har været stor tumult om Venstres rockerpolitiske udspil, og vi mangler jo stadig væk en samlet kommentar fra justitsministeren til de her forslag, som Venstres politiske ordfører kom med, meget belejligt for statsministeren, kunne man sige, umiddelbart efter hans meget voluminøse retorik omkring rockerproblemet i Danmark.